Kommissionens afgørelse

af 11. oktober 2001

om afslutning af undersøgelsen af Rådets forordning (EF) nr. 1599/1999 om indførelse af en endelig udligningstold på importen af tråd af rustfrit stål af diameter 1 mm og derover med oprindelse i Indien

(meddelt under nummer K(2001) 3041)

(2001/724/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(1), særlig artikel 20,

efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 1599/1999(2) en endelig udligningstold på importen af tråd af rustfrit stål af diameter 1 mm og derover (i det følgende benævnt "den pågældende vare") henhørende under KN-kode ex 7223 00 19 og med oprindelse i Indien. Foranstaltningerne indførtes i form af en værditold på mellem 0 og 48,8 % for individuelle eksportører og en resttold på 48,8 %.

B. NUVÆRENDE PROCEDURE

1. Anmodning om en fornyet undersøgelse

(2) Efter indførelsen af de endelige foranstaltninger modtog Kommissionen en anmodning fra to indiske producenter i Bombay, Capico Trading Private Limited og Atlas Stainless Corporation Limited, om indledning af en fremskyndet fornyet undersøgelse af forordning (EF) nr. 1599/1999 i henhold til artikel 20 i forordning (EF) nr. 2026/97 (i det følgende benævnt "grundforordningen"). De pågældende selskaber gjorde gældende, at de ikke var forretningsmæssigt forbundet med andre indiske eksportører af den pågældende vare, og at de ikke havde eksporteret den pågældende vare i den oprindelige undersøgelsesperiode (1. april 1997 til 31. marts 1998). De anførte endvidere, at de var begyndt at eksportere den pågældende vare til Fællesskabet efter afslutningen af undersøgelsesperioden, eller at de havde til hensigt at gøre det.

2. Indledning af en fremskyndet fornyet undersøgelse

(3) Kommissionen undersøgte de beviser, der fremlagdes af de berørte indiske eksporterende producenter, og anså dem for tilstrækkelige til at begrunde indledningen af en fornyet undersøgelse i overensstemmelse med artikel 20 i grundforordningen. Efter høring af det rådgivende udvalg og efter at den berørte erhvervsgren i Fællesskabet havde fået lejlighed til at fremsætte bemærkninger, offentliggjorde Kommissionen en meddelelse i De Europæiske Fællesskabers Tidende(3) om indledningen af en fremskyndet fornyet undersøgelse af forordning (EF) nr. 1599/1999 med hensyn til de pågældende selskaber og iværksatte denne undersøgelse.

3. Den pågældende vare

(4) Den vare, der er omfattet af denne fornyede undersøgelse, er samme vare som den, der er omfattet af forordning (EF) nr. 1599/1999.

4. De berørte parter

(5) Kommissionen underrettede officielt de pågældende selskaber og Indiens regering om indledningen af proceduren. Den gav endvidere andre direkte berørte parter lejlighed til at tilkendegive deres synspunkter skriftligt og til at anmode om at blive hørt.

Kommissionen sendte et spørgeskema til de pågældende selskaber og modtog en fuldstændig besvarelse inden for den anførte frist. Kommissionen indhentede og efterprøvede alle de oplysninger, som den anså for nødvendige for at gennemføre undersøgelsen, og den aflagde kontrolbesøg hos de pågældende selskaber.

5. Undersøgelsesperiode

(6) Subsidieringsundersøgelsen omfattede perioden fra den 1. januar 1999 til den 31. december 1999 (i det følgende benævnt "undersøgelsesperioden").

6. Metode

(7) I denne undersøgelse benyttedes samme metode som i den oprindelige undersøgelse.

C. UNDERSØGELSESRESULTATER

(8) Kommissionen undersøgte først de pågældende selskabers status i henhold til artikel 20 i grundforordningen.

1. Capico Trading Private Ltd

(9) Den 20. juli 2000 meddelte Capico Trading Private Ltd Kommissionen, at den trak sin anmodning om fornyet undersøgelse tilbage. Selskabet baserede det på det forhold, som fremgik af undersøgelsen, nemlig at det ikke havde eksporteret den pågældende vare til Fællesskabet, og at dets intentioner om at eksportere til Fællesskabet ikke var blevet realiseret. Kommissionen finder det derfor hensigtsmæssigt at afslutte denne fornyede undersøgelse med hensyn til Capico Trading Private Ltd.

2. Atlas Stainless Corporation

(10) Atlas Stainless Corporation blev oprettet omkring det tidspunkt, hvor der indførtes endelige foranstaltninger, og blev registreret for omsætningsafgift på omtrent samme tidspunkt. Undersøgelsen viste, at selskabet ikke selv producerede den pågældende vare. I praksis var dets forbindelse med varen via et selskab, der gik under navnet Venus Wire Industries Ltd, som fremstillede små mængder for Atlas Stainless Corporation. Atlas Stainless Corporation har en arbejdskontrakt med Venus Wire Industries Ltd om, at Venus Wire Industries Ltd forarbejder råvarer til den pågældende vare for Atlas Stainless Corporation mod et vederlag. Denne kontrakt blev indgået den 25. juli 1999, dvs. tre dage efter indførelsen af endelige foranstaltninger. Venus Wire Industries Ltd indgik også i den oprindelige undersøgelse og er pålagt en individuel udligningstold på 35,4 %.

(11) Ifølge aftalen mellem Venus Wire Industries Ltd og Atlas Stainless Corporation er der fastsat en fast pris pr. kg af færdigvaren for forarbejdning af råvarer til den pågældende vare. Med hensyn til betaling af forbrugsafgift for varer, der sælges på hjemmemarkedet, er Venus Wire Industries Ltd, i modsætning til Atlas Stainless Corporation, registreret som producent og kan ansøge om godtgørelse af en indirekte afgift, den såkaldte "Modvat", ved køb af f.eks. råvarer. Der er en aftale mellem de to selskaber om, at Venus Wire Industries Ltd anmoder om godtgørelse af Modvat for råvarer, der er købt på hjemmemarkedet for Atlas Stainless Corporation. Desuden arbejdede grundlæggeren af Atlas Stainless Corporation tidligere som administrerende direktør for Venus Wire Industries Ltd og undersøgte produktionen på fabrikken.

(12) Endvidere eksporterede Atlas Stainless Corporation kun en sending på ca. 1500 kg til EU i undersøgelsesperioden. Sendingen var udelukkende tænkt som et forsøg til en importør i EU, som hævdede, at han kun havde til hensigt at prøve den pågældende vare for at afprøve dens kvalitet. Importøren var en tidligere kunde af Venus Wire Industries Ltd.

(13) På grundlag af de kendsgerninger, der blev verificeret i forbindelse med undersøgelsen blev det fastslået, at Atlas Stainless Corporation ikke kan tildeles status som ny eksportør, eftersom selskabet ikke er "eksportør" af den pågældende vare i den betydning, der fremgår af artikel 20 i grundforordningen. Skønt Atlas Stainless Corporation var ejer af den pågældende vare, der eksporteredes til EU, er selskabets eneste eksporttransaktion i undersøgelsesperioden ikke en rigtig "eksport" i den betydning, der fremgår af artikel 20 i grundforordningen. Endvidere indgik Atlas Stainless Corporation arbejdskontrakten med Venus Wire Industries Ltd lige efter, at der var blevet indført endelige foranstaltninger, og da ordningen blev udarbejdet af den tidligere administrerende direktør for Venus Wire Industries Ltd på det pågældende tidspunkt, rejser det alvorlig tvivl om, hvad der egentlig var hensigten med transaktionen. Det fremgik faktisk af undersøgelsen, at Atlas Stainless Corporation ikke selv ejer noget produktionsanlæg, og hvad der er endnu vigtigere, at selskabet ikke har større kommercielle aktiviteter, hverken på hjemmemarkedet eller andre eksportmarkeder. På grundlag af alle beviserne fastslog Kommissionen derfor, at Atlas Stainless Corporation ikke har påvist, at det er en "eksportør", der er berettiget til en individuel told i henhold til artikel 20 i grundforordningen.

Bemærkninger fra interesserede parter og Kommissionens svar

(14) Efter at være blevet underrettet om de kendsgerninger og betragtninger, der lå til grund for, at det påtænktes at afslutte denne fornyede undersøgelse, fremsatte Atlas Stainless Corporation og den indiske regering følgende bemærkninger:

(15) Atlas Stainless Corporation hævdede, at ganske vist ejer det ikke en fremstillingsvirksomhed, men det ejer råvarerne og har en arbejdskontrakt med Venus Wire, ifølge hvilken det skulle betale for forarbejdningen. Derfor må selskabet betragtes som producent af den eksporterede vare. Desuden hævdede Atlas Stainless Corporation, at det benyttede fabriksanlægget hos Venus Wire Industries Ltd til særlige formål, og at det havde normale forretningsforbindelse med Venus Wire Industries Ltd.

(16) Som tidligere nævnt anfægter Kommissionen ikke, at Atlas var ejeren af en sending af den vare, der eksporteredes til EU. Kommissionen har imidlertid konkluderet, at den form for transaktion, som Atlas foretog i undersøgelsesperioden, ikke i sig selv bidrog til en konklusion om, at det er en rigtig producent/eksportør, som bør pålægges en individuel told. Desuden ville udligningsforanstaltninger være fuldstændig virkningsløse, hvis det var muligt for selskaber (som Atlas Stainless Corporation), der opererer med arbejdskontrakter, at have en individuel told uden henvisning til den oprindelige producent af varen, som selv kan være omfattet af en individuel told. Atlas Stainless Corporations forbindelse med Venus Wire Industries Ltd, som omfatter visse operationelle bånd mellem selskaberne, samt timingen i forbindelse med oprettelsen af Atlas Stainless Corporation understreger blot denne konklusion.

(17) Den indiske regering henviste til anmodningen om en fornyet undersøgelse i en antidumpingprocedure, der blev gennemført af det amerikanske handelsministerium til fordel for Atlas Stainless Corporation med hensyn til import af stænger af rustfrit stål. I den forbindelse bemærker Kommissionen, at foranstaltninger, der træffes af undersøgelsesmyndigheder i tredjelande, ikke i sig selv har nogen betydning for denne procedure.

(18) Den indiske regering hævdede desuden, at selskabet har afgivet et pristilsagn, og at der i henhold til artikel 15 i WTO-aftalen om gennemførelse af artikel VI i GATT 1994 skal vises særlige hensyn til udviklingslande, som er medlemmer. I den forbindelse bemærkes det, at WTO-aftalen om subsidier og udligningsforanstaltninger ikke indeholder en bestemmelse svarende til artikel 15 i WTO-aftalen om gennemførelse af artikel VI i GATT 1994. Under alle omstændigheder er der ikke blevet afgivet noget sådant tilsagn af Atlas Stainless Corporation.

(19) Derfor bør ansøgningen om status som ny eksportør afvises, og denne fornyede undersøgelse bør afsluttes, uden at der ændres på de gældende foranstaltninger -

TRUFFET FØLGENDE AFGØRELSE:

Eneste artikel

Den fremskyndede fornyede undersøgelse af forordning (EF) nr. 1599/1999 vedrørende import af tråd af rustfrit stål af diameter 1 mm og derover med oprindelse i Indien afsluttes.

Udfærdiget i Bruxelles, den 11. oktober 2001.

På Kommissionens vegne

Pascal Lamy

Medlem af Kommissionen

(1) EFT L 288 af 21.10.1997, s. 1.

(2) EFT L 189 af 22.7.1999, s. 1.

(3) EFT C 61 af 3.3.2000, s. 2.